Colombia (yritys)

Colombia Oy oli vuosina 1930–1970 Helsingissä toiminut kahvila- ja  konditoriayritys. Yrityksen perustivat vuonna 1930 nimellä Colombian Kahvi Oy liikemiesveljekset Toivo, Matti ja Viljo Pajari.

Colombian Kahvi teki läheistä yhteistyötä Kolumbian kansallisen kahvintuottajien järjestön (Federación Nacional de Cafeteros de Colombia) kanssa. Veljekset olivat onnistuneet tekemään järjestön kanssa 1920-luvun loppupuolella kolumbialaisen kahvin edustussopimuksen, joka takasi vuosikymmeniksi kolumbialaisen kahvin yksinmyyntioikeuden Suomessa.

Pajarien vuonna 1923 perustama agentuuriliike Oy Mediator Ab vastasi koulumbialaisen raakakahvin maahantuonnista ja myynnistä kotimaisille kahvipaahtimoille. Sisaryhtiön Colombian Kahvin perustaminen laajensi toiminnan kahvituotteiden vähittäiskauppaan ja kahvilatoimintaan.

Ensimmäinen Café de Colombia -kahvila perustettiin Helsingin Keskuskadulle vuonna 1930, ja sen tarkoituksena oli esitellä ja mainostaa kolumbialaista kahvia pääkaupunkiseutulaisille. Koska kolumbialaisen kahvin kanssa haluttiin tarjota laadukkaita leivonnaisia, yhtiö perusti 1930-luvulla ensimmäisen oman leipomon Mikonkadulle nykyisen Aleksi 13:n kiinteistöön. Colombian kahviloiden ja leipämyymälöiden valikoimiin kuului tämän jälkeen sekä makeita leivonnaisia että leipiä. Samassa talossa toimi myös kahvinlähettämö, josta kuljetettiin kahvia sekä omiin kahviloihin että keskusta-alueen toimistoihin. 

Yhtiöllä oli oma Jerico-kahvimerkki, joka tuotettiin Kolumbiasta ja paahdettiin Suomessa. 

Koska kahvi ja kahvilakulttuuri saavuttivat sotienjälkeisinä vuosina suosion Suomessa, alkoi kahvilaketju laajentua. Yhtiön omistus ja kehittäminen oli tällöin siirtynyt pääosin konsuli Toivo Pajarin perheelle.

Keskustan toimitilojen käytyä pieneksi Colombia perusti uuden leipomon Mäkelänkatu 56:een. Modernissa leipomossa oli viisi kerrosta, ja siellä valmistettiin käsinleivottujen artesaanileipien, kakkujen että leivoksien lisäksi myös erilaisia eineksiä, hampurilaisia ja pikkusyötävää yhtiön kahviloiden, leipämyymälöiden ja snack-baarien tarpeisiin. Omien snack-baarien ohella Colombia operoi myös Shell 500 -konseptin huoltamoiden snack-pisteitä.

Kolmannen leipomon yhtiö perusti 1960-luvun alussa Meritullinkadulle. Sinne keskitettiin yhtiön vähittäiskauppaan suunnattujen, koneellisesti valmistettavien tuotteiden valmistus. Yhtiön tuotemerkkeihin kuului muun muassa Colombian kääretorttu, Wilhelmiina-leivokset sekä Tiikerikakku, joita myytiin valtakunnallisesti elintarvikemyymälöissä.

Yhtiö kasvoi vuosien mittaan merkittäväksi kahvila- ja konditoriatoimijaksi. Parhaimmillaan yhtiössä oli 1 200 työntekijää, 36 omaa Café de Colombia -kahvilaa, -leipämyymälää ja -snack-baaria sekä kaksi leipomoa. Colombian kahviloista tunnetuin sijaitsi Helsingin Rautatalossa.

Vuonna 1964 muutti yhtiö nimensä Colombia Oy:ksi.

Yhtiön toimitusjohtaja oli vuosina 1936–1969 lähes koko sen toiminnan ajan pääkonsuli Pentti Pajari. 

Colombia Oy:ssä työskentelivät vuosien mittaan muun muassa viihdyttäjä Simo Salminen (kondiittorimestari), HJK:n maajoukkuejalkapalloilijat Pentti Styck ja Antero Rinne sekä Tupla tai kuitti -ohjelman pitkäaikainen juontaja Kirsti Pajari (ent. Rautiainen).

Oy Karl Fazer Ab osti Colombia Oy:n vuonna 1970.

 Lähteet 

 Aiheesta muualla 
 Leiväntekijät. Helsingin Leipomotyöntekijäin ammattiosaston tarina 1888-2018
 Kuva, Kaivotalon Café de Colombian kahvila
  Maikki Järvi, The distant coffee partners –Bilateral relationship between Finland and Colombia 1950-2018 pro gradu, Helsingin yliopisto 2019

Luokka:Suomalaiset kahvilaketjut
Luokka:Entiset suomalaiset kahvilat
Luokka:Entiset suomalaiset leipomot